정조 3년
己亥十二月初十日辰時。上御誠正閣。大臣備局堂上引見入侍。宗簿提調。入格儒生。追後入侍時。領議政徐命善。左議政洪樂純。行知中樞府事具善復。兼兵曹判書具允鈺。右參贊鄭光漢。戶曹判書金華鎭。行副司直李柱國。行訓鍊都正李敬懋。行副司直李邦一。行大司成李命植。吏曹參判鄭民始。江華留守李性源。大司諫林得浩。校理權以綱。同副承旨金勉柱。假注書李錫夏。事變假注書安策。記事官徐龍輔鄭東浚。以次進伏訖。命善曰。近來日氣極寒。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。吏判一次陳疏後。欲爲行公乎。命善曰。向來大臣請罷之後。復叨此職。故陳疏引義。而畢竟則似當出仕矣。上命書吏判李重祜疏批。上曰。陵官闕直。事誠駭然矣。若各陵摘奸。則幾乎無處不然。國綱之頹廢。甚可悶矣。命善曰。渠輩若有嚴畏國綱之心。則陵寢重地。豈敢闕直乎。今番則不可不重勘矣。命善曰。此慶尙監司洪樂彬狀啓也。因均廳啓下關。本廳軍作等米一千石。分排沿邑。明春漕運。一時上納計料。而蓋山沿穀物。偏多偏少。不可無均排之道。山穀則一依年前成命。日後經用許劃時。參酌分定。依詳定作錢上納。以爲減數除弊之道。沿穀則京廳上納。事關經費者。及南北移轉。固是不可已之事。而至於統營之耗條外。犯用元穀。大是法外。此則自備局嚴關申飭。當年耗條外。毋得犯用元穀事。永爲定式。臣營之自前公用。或有耗條取用者。亦不無偏取沿邑之例。自今爲始。勿論山沿。只取當年耗。而切勿偏取沿邑。至犯元穀。以爲一分矯捄之地。而移轉一款。姑俟屢豐。徐議均排事。令廟堂稟處矣。穀簿之衰多益寡。前後申飭。非至一二。而攛那換易。每患不均。若如道臣所論。漸次減數於山邑。不許偏取於沿邑。則不待移轉之勞民。自至於彼此停當之境。捄弊之策。無出於此。勿論巡統營。以此分付。期有實效。何如。上曰。依爲之。出擧條命善曰。此江華留守李性源狀啓也。以爲本營軍制。元無一丁之收布。一夫之上番。春秋操鍊時。毋論壯義旅及武學負羽。守堞則一也。而只以名目之間。煞有貴賤之殊。故一則願屬。一則厭避。壯義旅軍官則身手壯健。服色鮮明。武學則羸老貧殘。朝聚暮散。若依壯旅義旅例。借以一旅字。名曰武旅軍官。則不但軍校子枝之爭相投屬。在朝家初無少加損。在軍民實爲大慰悅。請令廟堂。稟旨分付矣。此事頃日筵中。江留旣陳其不可不變通之由。左相亦以少無所妨之意。仰達。果如此。則不必持難於名目之間。依所請許施。何如。上曰。依爲之。出擧條命善曰。卽見北兵使李明運狀啓謄報。則備陳鍾城府豆滿江衝決處。不可不防築之狀。仍請本邑烟軍。限三月赴役。隣近邑會寧二千五百名。茂山一千名。穩城一千五百名。限三日助役。待明春完築。慶源府訓戎鎭中下把守境兩處。橫決累百結民田。而將有漂失之患。古珥島定界。只隔五六步。以本邑民丁。有難獨當。附近慶興烟軍。限一千名。竝令三日赴役。而專屬該府。使該鎭僉使。待明春眼同防築事。令廟堂稟處矣。鍾城防築之役。頃因咸鏡監司徐浩修狀本。旣有春巡時。道臣親審啓聞之命。此則固當待其報來。更爲稟處矣。慶源橫決處。果如帥臣所論。則亦不可不趁卽防築。令道臣一體親審後。論理啓聞。以爲永杜後患之地。何如。上曰。依爲之。出擧條命善曰。刑曹判書鄭尙淳病狀。姑無起動之望。不但詞訟劇務之瘝曠可悶。殿最亦無以擧行。宜有變通之道。今姑許遞。何如。上曰。依爲之。出擧條刑曹判書鄭尙淳許遞。出榻前定奪。允鈺曰。二去祭未年。封不動木二百同。移置江都。以備不虞之需。而其後因備局關。或用下於本府內城役。或貸下於摠戎廳。以銀換作。見今實在木爲三同。銀爲二千八十餘兩。而每年御覽會計中。以木二百同循例懸錄。自今從其實數書入。何如。上曰。依爲之。出擧條民始曰。臣以餉廳事。有所仰達矣。蓋都監所用。責應於餉廳。故冗費甚多。實爲難繼之道矣。臣意則撤罷餉廳。以糧餉色爲名。付之戶曹。每年五千兩式。定送都監。以爲補軍器之用。則無往復紛亂之弊。而且旣作本營之用。則無濫費之慮。似爲便好矣。上曰。然則本廳員役。當何以區處乎。民始曰。員役亦移付於戶曹則好矣。上曰。卿等之意。何如。命善曰。以臣所見。亦似無妨。在國家聚財之道。不無所益矣。樂純曰。下詢本營將臣。議論俱一然後。可以決定矣。善復曰。都監之殘弊。近日愈甚。而若又兼管此務。漸至浩大之境。則都監將不得支保矣。且責用於餉廳。則軍物修輔。自有年限。勢不得不小心待限。而今若移來都監。則自是本營軍事。近來師律。未易嚴整。安能守其年限乎。雖或給之。以軍器之弊盡而復請修葺。亦安得不信。而莫重戎器。不爲改給乎。以此以彼。都監之移掌此務。決不可爲之矣。華鎭曰。請罷餉廳。蓋爲財用無濫之計。而訓將之不欲兼管此務。爲慮本軍冗費之意。亦無怪矣。且移付戶曹。則戶曹亦有掣肘之事。姑置之則似無妨矣。樂純曰。臣之意見亦然矣。命善曰。臣意則撤罷移付似無妨。而帥臣之言如彼。猝難決定矣。上曰。此等事。有難猝地更張。恐或有後日之弊矣。民始曰。此事決無生弊之理。而訓將之言過矣。若決定之初。嚴立科限。則有何難便之事乎。上曰。議論姑未俱一。更爲消詳往復于都提調。草記以聞。可也。民始曰。臣於月前。以大同結錢稅錢之愆期上納者。皆於十一月內畢納。若過此限。則各別論罪之意。筵稟申飭矣。其間多有畢捧者。而惟尙州咸昌寧海長淵橫城等邑。或但呈陳省。或僅納若干。而屢度催促。尙未準納。旣已申飭之後。若又過期不納。而置而不論。則將無以懲勵外邑。五邑守令。拿問處之。何如。上曰。依爲之。其中尙州牧使兪彦鉉。纔往旋來。徒近無實。待畢捧糴後。令道臣移文該府。以爲拿來之地。可也。出擧條勉柱曰。宗簿提調來待矣。上曰。宗簿提調入侍。入格儒生入侍。竝出榻敎上曰。承命出去。宗簿提調恩彦君裀韓光會。儒生金熙朝朴夏源趙重鎭李禧淵召入進前。上曰。儒生之文善作。而試官之考。亦至公矣。命熙朝誦科作。上曰。昨日之科。爾幾乎居首。而題字之誤書。第二項之又爲誤字。有犯於科場程式。故降等矣。當初何以誤書也。熙朝曰。忽撓中自然誤書矣。上命以次誦其科作。仍命退出。上謂命植曰。昨科何以爲通方外也。命植曰。臣常以爲。黃柑則有通方外之規。故昨科亦許方外儒生赴擧矣。上曰。雖柑製。非特敎則不得通方外矣。成均館節目中。想必有前例。大司成考見後。入奏。可也。命植承命出去還奏曰。節目中別無通方外與否前例矣。臣意則柑製。自有通方外之例矣。上曰。不然。昨年再昨年相製。亦皆以特敎。通方外矣。勉柱曰。在前節製時。無通方外下敎。則只泮儒赴擧。自是定式。以昨年再昨年柑製言之。有通方外特敎然後。始許他儒之入場矣。今番柑製。旣無此敎。而不有前例。又不提稟。混同試取者。有乖嚴科規重事體之道。當該主試文任國子長。傡從重推考。何如。上曰。依爲之。出擧條上曰。此蓋試官不能詳審之失。豈赴擧儒生之過耶。上命臺臣進前。得浩曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請海南縣竄配罪人金載順。亟令王府。設鞫嚴問。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。請海美縣定配罪人申光復。更令王府。嚴鞫得情。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。請減死罪人弼海。亟寢酌處之命。仍令王府。設鞫得情。快正王法。上曰。不允。請遠竄罪人安兼濟李宅鎭。亟令王府。竝加嚴鞫。期於得情。上曰。不允。請恒善支屬。亟命散配。日謙兄弟。竝投絶島。以嚴隄防。上曰。不允。請薦棘罪人瑩中。亟令王府。設鞫嚴問。快施當律。上曰。不允。請亟收放逐罪人鄭遠達。珍島郡定配罪人閔百奮放釋之命。上曰。不允。請固城縣定配罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。請河東府減死定配罪人昌鼎。依律處斷。上曰。不允。請濟州牧減死定配罪人範聖。依律處斷。上曰。不允。請柒原縣定配罪人志遜。更令王府。設鞫嚴問。期於得情。上曰。不允。請減死定配罪人德秀。亟令王府。更加嚴鞫。快正王法。上曰。不允。請削黜罪人鄭履煥。絶島安置。上曰。不允。請淸川君金鍾正。亟命刋去爵秩。姑先放逐田里。上曰。不允。請平海郡殺獄罪人黃師憲。亟收減死之命。更加嚴訊。期於得情。以重償命之典。上曰。不允。請定配罪人權翊。亟命王府。嚴加刑訊。遠地定配。上曰。不允。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。上曰。不允。請順海。亟令王府。刻期發捕。嚴鞫得情。上曰。不允。請李璟金默行兪纘柱韓後良金奎五等。亟令王府。嚴鞫得情。快伸王章。上曰。不允。請申大年亟施屏裔之典。上曰。不允。請罪人元榦。亟寢酌處之命。更令王府。嚴鞫得情。依律處斷。上曰。不允。請亟寢鎭寬大春酌處之命。更加嚴問得情。上曰。不允。請鄭致遠妻。使喚奴婢。竝令該府。一一査出。遠地散配。上曰。不允。請前府使任聖周。亟施邊遠定配之典。上曰。不允。請逆賊尙魯。亟施孥戮之典。上曰。不允。措辭竝見上新除授獻納李碩九。時在慶尙道星州地。正言徐有成。時在京畿楊州地。請竝斯遠乘馹上來事。下諭。上曰。依啓。上曰。宗簿提調進前。可也。光會曰。今番譜略中。淑昌宮當新入矣。書之於何間乎。上曰。目錄當入於當宁朝橫間。若無嗣則例入於橫間矣。光會曰。鄭妻旣奪爵號。當拔之乎。上曰。姑不絶屬籍。而不爲施法。則不當拔之矣。光會曰。然則下嫁書之乎。上曰。似當書之。而旣無和緩二字。則尉亦當只書一尉字矣。光會曰。只書鄭致達。則似好矣。上曰。唯。光會曰。進上以幾件爲之乎。上曰。以三件進上。可也。仍命退。諸臣以次退出。